Fl-aħħar ġimgħat smajna ħafna dwar il-bini għoli, iżda ma smajniex kollox. Tkellimna dwar żewġ proġetti partikolari li sabu l-oppożizzjoni ta' min donnu se jsib problema b'kull tip ta' żvilupp li jġib tkabbir u suċċess fil-pajjiż. Però, min ġenwinament iħares lejn il-pajjiż b'mod sħiħ u bla għamad, jara li għall-ewwel darba l-Awtorità tal-Ippjanar (qabel il-MEPA) adottat bidliet importanti fil-politika dwar bini għoli. Mhux iktar kollox bl-addoċċ u fejn trid, imma b'ordni u sens komun. Anke hawn toħroġ id-differenza bejn iż-żewġ partiti. Anke hawn il-kredenzjali ambjentali ta' Gvern Laburista huma iktar kredibbli minn ta' Gvern Nazzjonalista.Kien dan il-Gvern li naqqas b'mod sostanzjali l-lokalitajiet li fihom jista' jsir high rise; biex insejħulu kif qed isejjaħlu kulħadd. Taħt Gvern Nazzjonalista seta' jsir high rise f'Malta u Għawdex kollha. Fi kliem ieħor, f'77 belt jew raħal f'Malta u 15-il raħal jew belt f'Għawdex. Iżda, bir-reviżjonijiet maħsuba li saru taħt din l-amministrazzjoni, huma biss sitta l-lokalitajiet li fihom hu permess bini għoli. Dawn huma l-Qawra, il-Marsa, il-Gżira, Tignè, Paceville u l-Imrieħel. Nafu biċ-ċert li huma applikazzjonijiet f'dawn iż-żoni li jistgħu jkunu kkunsidrati, mill-bqija mkien aktar. Fosthom f'Għawdex, gżira mfissra bħala ġawhra ambjentali, ma jistax ikun aċċettat bini għoli kif kien approvat taħt amministrazzjoni preċedenti. Għal darb'oħra qed naraw Partit Nazzjonalista li qed jirkeb fuq karru – li għalih jaf ikun temporanju għax ma jemminx fih – tal-ambjentalisti. Tal-ODZ hija prova ċara ta' dan: l-ewwel jipprotesta kontra proġett edukattiv fuq ODZ li ma jġib miegħu ebda tniġġis, imbagħad irid jespandi l-art li jokkupa l-Port Ħieles fuq ODZ minkejja li r-residenti diġà ma jifilħux l-inkonvenjent kif inhu. Iktar minn hekk, il-high rise, bħala kunċett fih innifsu, ma kienx problema għal meta l-Partit Nazzjonalista kien fil-Gvern. Anzi l-politika tal-bini għoli bdieha hu fis-sena 2000, ikkonfermaha fl-2005 u reġa' kkonfermaha fl-2007. Forsi tgħidu: imma issa hemm Gvern Laburista. Veru wkoll, imma hemm ukoll Partit Nazzjonalista li ma nbidilx u li fi ħdanu għad għandu l-istess klikka ta' GonziPN. Fis-sena 2014, meta reġgħet ġiet proposta din il-policy taħt Gvern preżenti, ir-rappreżentant tal-Partit Nazzjonalista, Ryan Callus, ivvota favur – inkluż li jkun hemm bini għoli fl-Imrieħel. Jekk imbagħad inħarsu lejn l-iktar proġett li qanqal kontroversja dan l-aħħar, dak ta' Townsquare f'Tas-Sliema, insibu li kien ilu quddiem il-MEPA mill-2005 u qatt ma saret oġġezzjoni għalih mill-Gvern ta' dak iż-żmien; anzi, l-outline permit tal-proġett ġie approvat taħt amministrazzjoni preċedenti. Fuq kollox, l-uniku bini għoli approvat sal-lum dejjem kien taħt Gvern Nazzjonalista. La Ryan Callus, la George Pullicino, la Mario de Marco, la Beppe Fenech Adami u wisq anqas Simon Busuttil ma tkellmu kontra l-proġett tal-MIDI, Porto Maso, l-A3 Towers f'Raħal Ġdid, Fort Cambridge jew il-Fortina. Mela issa huwa stabbilit li l-oppożizzjoni ta' Busuttil għal proġetti ta' suċċess mhija xejn ħlief okkażjoni oħra fejn jipprova jkun negattiv sempliċiment għax l-establishment tiegħu m'għadux bil-poter f'idejh. Il-verità hija li, b'mod ikkontrollat, u mhux kullimkien kif seta' jsir fi żmien Gvern Nazzjonalista, il-bini għoli jaf hu soluzzjoni għal pajjiż b'densità kbira fejn l-iżvilupp ma jistax jieqaf għax huwa l-pajjiż bl-ikbar tkabbir ekonomiku u bl-inqas qgħad fl-Ewropa. Mudell għall-pajjiżi sħabna. Fir-realtà, bini high rise jieħu inqas art u nofs iż-żona identifikata trid bilfors tkun spazju miftuħ. Il-parkeġġ isir taħt l-art u mhux fit-toroq tal-madwar. Bini ta' dan it-tip jassigura skema waħda fiż-żona u huwa wkoll marbut ma' disinji artkitettoniċi tal-ogħla livell, tant li nafu li xi proġetti diġà attiraw periti ta' fama internazzjonali. Fuq kollox, il-bini għoli huwa wkoll xhieda tad-differenza bejn partit u ieħor: ma' wieħed taf fejn qiegħed; mal-ieħor, dak ta' Simon Busuttil, ma tafx.